Komisijos Direktyva 2003/16/EB
2003 m. vasario 19 d.
derinanti su technikos pažanga Tarybos direktyvos 76/768/EEB dėl valstybių narių įstatymų, susijusių su kosmetikos gaminiais, suderinimo III priedą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. liepos 27 d. Tarybos direktyvą 76/768/EEB dėl valstybių narių įstatymų, susijusių su kosmetikos gaminiais, suderinimo [1] su paskutiniais pakeitimais, padarytais Komisijos direktyva 2003/1/EB [2], ypač į jos 8 straipsnio 2 dalį,
po konsultacijų su Kosmetikos gaminių ir vartotojams skirtų ne maisto produktų moksliniu komitetu (SCCNFP),
kadangi:
(1) Kosmetikos gaminių ir vartotojams skirtų ne maisto produktų mokslinis komitetas (SCCNFP) rekomenduoja, kad muskuso ksileną galima saugiai naudoti kosmetikos gaminiuose, išskyrus burnos priežiūros gaminius, jei jo didžiausia kasdienė teoriškai absorbuota dozė yra maždaug 10 μg/kg/per parą.
(2) SCCNFP rekomenduoja, kad muskuso ketoną galima saugiai naudoti kosmetikos gaminiuose, išskyrus burnos priežiūros gaminius, jei jo didžiausia kasdienė teoriškai absorbuota dozė yra maždaug 14 μg/kg/per parą.
(3) Laukiant, kol bus baigtas galutinis šių dviejų cheminių medžiagų rizikos įvertinimas pagal 1993 m. kovo 23 d. Tarybos reglamentą (EEB) Nr. 793/93 dėl esančių medžiagų rizikos įvertinimo ir kontrolės [3], šios dvi cheminės medžiagos buvo laikinai įtrauktos į Direktyvos 76/768/EEB III priedo 2 dalį iki 2003 m. vasario 28 d.
(4) Rizikos įvertinimas pagal pirmiau minėtą Reglamentą dar nėra užbaigtas. Todėl muskuso ksileno ir muskuso ketono buvimo Direktyvos 76/768/EEB III priedo 2 dalies sąraše laikas turėtų būti pratęstas.
(5) Šioje direktyvoje numatytos priemonės atitinka Direktyvų dėl techninių kliūčių panaikinimo prekiaujant kosmetikos gaminiais derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 76/768/EEB III priedo 2 dalies nuorodų numerių 61 ir 62 g stulpelio data "2003 2 28" keičiama į "2004 9 30".
2 straipsnis
Valstybės narės priima įstatymus ir kitus teisės aktus, kurie įsigalioję ne vėliau kaip iki 2003 m. vasario 28 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva įsigalioja trečią dieną po jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2003 m. vasario 19 d.